MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om foranstaltninger mod luftforurening forårsaget af emissioner fra motorkøretøjer og om ændring af direktiv 70/220/EØF (prøvning ved koldstart)

1. BAGGRUND

Dato for oversendelse af forslaget til Europa-Parlamentet og Rådet (KOM(2000) 487 endelig - 2000/0211 COD): // 6. september 2000

Dato for udtalelse fra Det Økonomiske og Sociale Udvalg: // 28. februar 2001

Dato for Europa-Parlamentets udtalelse ved førstebehandlingen: // 15. maj 2001

Dato for vedtagelse af den fælles holdning: // 15. oktober 2001

2. FORMÅLET MED KOMMISSIONENS FORSLAG

Formålet med forslaget er at ændre direktiv 70/220/EØF, senest ændret ved direktiv 2001/1/EF, for at fuldstændiggøre de emissionsgrænseværdier ved koldstart, som gælder for køretøjer med motorer med styret tænding, og for at iværksætte disse foranstaltninger fra den 1. Januar 2003. Forslaget angiver grænseværdier ved koldstart, som gælder for nye typer lette erhvervskøretøjer (klasse N1) i vægtgruppe II (over 1 305 kg til og med 1 760 kg) og vægtgruppe III (over 1 760 kg til og med 3 500 kg), som er udstyret med motorer med styret tænding. Forslaget bevirker også, at koldtemperaturprøvens anvendelsesområde kommer til at omfatte nye typer personbiler (klasse M1), der tidligere ikke faldt ind under koldtemperaturprøvens anvendelsesområde i henhold til direktiv 70/220/EØF, som ændret ved direktiv 98/69/EF.

Kravene gælder kun køretøjer med motorer med gnisttænding, der kører på benzin, autogas (LPG) eller naturgas (NG). Køretøjer med dieselmotorer er udtrykkeligt undtaget.

3. BEMÆRKNINGER TIL DEN FÆLLES HOLDNING

Ved førstebehandlingen vedtog Europa-Parlamentet 4 ændringsforslag, i hvilke der blev taget hensyn til drøftelser med Rådets formandskab for at opnå en aftale ved førstebehandlingen.

Ændringsforslag 1 vedrører fristen for gennemførelse af ændringsdirektivet i de nationale lovgivninger.

Ændringsforslag 2 vedrører en ændring af en oversigt i direktivet, der viser, hvilke prøver der finder anvendelse på køretøjer med styret tænding. Ændringsforslaget afspejler derfor koldtemperaturprøvens udvidede anvendelsesområde på alle relevante køretøjer, der har motorer med styret tænding.

Ændringsforslag 4 indfører strengere grænseværdier for koldtemperaturemissioner af carbonmonoxid (CO) og kulbrinter (HC), der skal gælde for lette erhvervskøretøjer i gruppe II og III, der har motorer med styret tænding.

Ændringsforslag 5 er en redaktionel ændring, der tydeliggør, hvilke nye typer af køretøjer, der vil være omfattet af koldtemperaturprøven fra 1. januar 2003.

I den fælles holdning tages der fuldt ud hensyn til alle de fire ændringsforslag vedtaget af Europa-Parlamentet ved førstebehandlingen. En yderligere vurdering fra Rådets side har imidlertid ført til en mindre ændring i ændringsforslag 5 for at sikre større juridisk klarhed og for direkte at specificere, at koldtemperaturprøven vil være gældende for køretøjer i klasse M1 og N1, gruppe I, fra 1. januar 2002.

4. KONKLUSION

Kommissionen hilser generelt den fælles holdning velkommen og opfordrer de to institutioner til hurtigst muligt at nå til enighed om dette ændringsdirektiv.